**ПРОЕКТ!**

**ПРОЕКТ НА**

**МЕТОДИКА ЗА ИНДЕКСИРАНЕ НА РАЗХОДИТЕ ПО ДОГОВОРИ, СКЛЮЧЕНИ ПРИ УСЛОВИЯТА НА ЗАКОНА ЗА ОБЩЕСТВЕНИТЕ ПОРЪЧКИ И ПРИЛАГАНЕ НА ПМС 160/01 ЮЛИ 2016, ПРИ ИНФЛАЦИОННИ ПРОЦЕСИ**

По данни на НСИ средногодишната производствена инфлация в Република България за последните 20 години (2001 – 2020 г.) е 3.99 %. В периода 2016 – 2020 г. годишната инфлация е дори значително по-ниска, а именно средно 2.2 %. От началото на 2021 г. сме свидетели на прогресираща инфлация в цените на производител в целия промишлен комплекс. Към 31.12.2021 г. общият индекс на цените на производител в промишлеността (Евростат код B\_TO\_E36) бележи ръст от 33.7 пункта спрямо стойностите към 31.12.2020 г. (от 109.4 на 143.1), което свидетелства за инфлация от 30.78 %. В средногодишен план инфлацията в промишлеността през 2021 г. спрямо 2020 г. е 16.36 %. Прогресиращата промишлена инфлация през 2021 г. е световно явление, обусловено от резкия дисбаланс между търсене и предлагане на основни промишлени суровини и стоки (метали, дървесина, петрол и рафинирани нефтопродукти, природен газ и енергийни суровини) в периода на възстановяване на световната икономика от последствията на глобалната пандемия от COVID-SARS-2. В началото на 2022 г. инфлационните процеси се катализират и вследствие на нарушените канали за доставки във връзка с военния конфликт между Руската федерация и Украйна. Гореописаните процеси доведоха и до рязък скок в цените на редица дейности, продукти и услуги и налагат предприемането на методически и регулаторни мерки за преодоляване на последиците от прогресивната инфлация в цените, с оглед обезпечаване изпълнението и завършването на договори за обществени поръчки и подход при сключване на нови такива.

**Основни положения при прилагане на методиката:**

1. За начална дата на инфлационните процеси се счита 31/12/2020.
2. За дата на определяне на стойността на дейностите се приема датата на оферта за участие в поръчка, но не по-рано от 31/12/2020.
3. На индексация подлежат само дейности сертифицирани/фактурирани или подлежащи на изпълнение след 30/06/2021.
4. Индексация не се прилага при средногодишна инфлация в размер до 2 %, респ. при тримесечна инфлация в размер до 0,5 %. Инфлация по-висока от 0,5% на тримесечие се счита за обстоятелство, което при полагане на дължимата грижа, възложителят и/или изпълнителят не е могъл да предвиди и води до необходимост от изменение на договора, което не води до промяна на предмета на договора или рамковото споразумение.
5. При първоначално индексиране (след датата на влизане в сила на методиката) се допуска анексиране на сключен договор или сключване на нов договор при проведена процедура, но несключен договор, с корекции за:
   1. Изпълнени дейности след 30/06/2021;
   2. Предстоящи дейности по договор;
   3. Общата сума за индексиране на договори в процес на изпълнение не може да надвишава 15% от първоначалната стойност договора или съответно 15% от офертата, на базата на която ще се сключи договорът.
6. Последващи индексации на стойността на дейностите, в рамките на анексиран договор (или нов, сключен при условията на настоящата Методика) се допускат за период не по-кратък от календарно тримесечие (или към датата на приключване на договора, ако е преди тримесечието) и в рамките на заложената максимално допустима обща индексация от 15. Индексацията се прилага за приключилите дейности в рамките на тримесечието.

*Пример (в съответствие с т. 14):*

*Договор за СМР със следните параметри:*

1. *Оферта за изпълнение на ВИК проект, подадена на 01.08.2020 г.- 50 000 000 лева;*
2. *Договор, сключен на 01.08.2021 г.;*
3. *Срок за изпълнение: 01/08/2023 г.;*
4. *СМР, изпълнени в периода 01.10.2021 г. – 31.12.2021 г. - 10 000 000 лева;*
5. *Сертификат за дейности за 10 000 000 лв, издаден на 31.12.2021 г.;*
6. *Оставащи дейности по договор към 31/12/2021: 40 000 000 лева;*
7. *Първоначална индексация и анекс към 31/12/2021.*

*Към дата на анексиране, максималната допустима стойност на договора е 50 000 000\*1.15=57 500 000 лева (15% увеличение).*

*Сертифицираните дейности към 31/12/2021 са индексирани съгласно настоящата методика и представляват: 11 048 000 лв.*

*Неизпълнените и несертифицирани дейности към 31/12/2021 са индексирани съгласно настоящата методика и представляват: 44 192 000 лв.*

*Всяка следваща индексация на сертифицирани дейности е допустима съгласно методиката само за извършени дейности, с период* I0: *стойността на индекса към 31/12/2021 и* In *стойността на индекса, приложим към сертификата, но период не по-кратък от тримесечие.*

*Сумата на индексациите след 31/12/2021 не може да надвишава общата сума на договора с 15%-на провизия, а именно 57 500 000 лв. В случая 2 260 000 лева = 57 500 000-11 048 000 (сертифицирани към 31/12/2021)-44 192 000 (несертифицирани към 31/12/2021, но с отразена корекция към тази дата)*

1. Не се допуска индексация на приключили договори към дата на влизане в сила на настоящата методика. За приключили договори се считат тези с изпълнени дейности и финансово разплатени.
2. При индексация следва да се имат предвид и методологическите указания на Агенция по обществени поръчки, изх. номер: МУ – 1, от 01.04.2022 г., относно: „Възможности за индексиране на договори по време на изпълнението им в условия на инфлация“.
3. Индексация е допустима само при осигурено финансиране и възможност от страна на Възложителя.
4. Отказ от индексация от страна на Възложителя или ограничаване на индексацията до по-рестриктивни от описаните в методиката условия не се счита за неизпълнение от страна на Възложителя и не е основание за неизпълнение на договора от страна на Изпълнителя.
5. Методиката се публикува в сайта на Агенцията за обществени поръчки, както и приложимите индекси:

* Индекс на цени на производител на вътрешния пазар на строителни материали (2015=100) - за всяко календарно тримесечие
* Общ индекс на цени на производител в промишлеността, динамичен ред (таблица в ексел). Индексът се предоставя месечно от НСИ и се публикува на страницата на АОП

1. Стойностите на договорите и дейностите в настоящата методика са без ДДС.

**Индексация при различните видове договори**

1. Индексиране на разходите по договори за възлагане на дейности с предмет **строително-монтажни работи** (вкл., но не само ремонт, реконструкция и модернизация, инженеринг). Основната цел на методиката е да интернализира инфлационния риск чрез обективна и справедлива индексация на стойността на изпълнени строително-монтажни работи.
   1. При разработването на методиката бяха проведени работни срещи между представители на Министерството на финансите, Министерството на регионалното развитие и благоустройството, Министерството на транспорта и Камарата на строителите (КСБ) в България. За целите на работата КСБ представи информация за тежестта на строителните материали в себестойността на различните видове строежи. Целта на прилагане на тежест е ограничаване на индексацията до стойността на материали, вложени в строителството. Приложимите тежести по видове строителство са както следва:

|  |  |  |
| --- | --- | --- |
| **No** | **Тежест на строителните материали в себестойността на различните видове строежи** | **Тежест** |
|
| 1 | Сградно строителство (жилищно, административно, обществено-обслужващо и прилежаща инфраструктура) | 58.00% |
| 2 | Производствени сгради, инсталации, съоръжения в областта на енергийната инфраструктура | 67.00% |
| 3 | Индустриално строителство, в т.ч. производствени сгради, инсталации, съоръжения, прилежаща инфраструктура | 62.00% |
| 4 | Мрежи и съоръжения в областта на водоснабдяването и канализацията, пречиствателни станции | 52.00% |
| 5 | Строителство на автомагистрали, скоростни пътища, РПМ, общински пътища, пътни съоръжения | 55.00% |
| 6 | Строителство на железопътни линии и съоръжения | 57.00% |

* 1. За индексиране на разходите по договорите за строителство се използва **Индекс на цени на производител на вътрешния пазар на строителни материали**. Индексът се предоставя на тримесечие от НСИ и се публикува на страницата на АОП. До дек. 2021 стойностите на индекса са както следва:

|  |  |  |  |  |  |
| --- | --- | --- | --- | --- | --- |
| **Индекс на цени на производител на вътрешния пазар на строителни материали (2015=100)** | | | | | |
| **година** | **I тримесечие** | **II тримесечие** | **III тримесечие** | **IV тримесечие** | **Средногодишна стойност** |
| **2017** | 100.19 | 100.36 | 100.06 | 100.01 | 100.16 |
| **2018** | 100.39 | 100.88 | 101.83 | 101.96 | 101.27 |
| **2019** | 103.09 | 104.16 | 103.83 | 103.90 | 103.75 |
| **2020** | 104.23 | 103.91 | 103.91 | 104.72 | 104.19 |
| **2021** | 107.77 | 110.43 | 121.35 | 125.83 | 116.35 |

* 1. Анти-инфлационна формула:

Кn = [(In -I0)/ I0]\*100.Tn, при която:

Кn е изразената в проценти стойност, приложима към допустимите за индексация СМР (закръглена до втори знак след десетичната запетая);

In е стойността на индекса за тримесечието, в което са сертифицирани дейностите.

Iо е стойността на индекса към 31.12.2020 г. за оферти преди 31/12/2020 или датата на съответното тримесечие. В случаите на последващо индексиране за Iо е стойността на индекса към последно приложено индексиране;

Tn е тежестният коефициент за съответния вид строеж съгласно таблица за Тежест на строителните материали в себестойността на различните видове строежи (т.13.1).

*Пример:*

*(а) Оферта за изпълнение на ВИК проект, подадена на 01.08.2020 г.;*

*(б) Договор, сключен на 01.08.2021 г.;*

*(в) СМР, изпълнени в периода 01.10.2021 г. – 31.12.2021 г.;*

*(г) Сертификат, издаден на 31.12.2021 г.*

*In е стойността на индекса за тримесечието, в което са сертифицирани дейностите, т.е. 125.83*

*Iо е стойността на индекса към 31.12.2020 г., т.е. 104.72;*

*Tn е тежестния коефициент за съответния вид строеж съгласно таблица за Тежест на строителните материали в себестойността на различните видове строежи (т.5.1)., т.е. 52%*

*Кn = [(In -I0)/ I0].Tn,= [(125.83-104.72)/104.72)\*100\*52% = 10.48%, с който ще бъде индексирана стойността на сертифицираните СМР, изпълнени през последното тримесечие на 2021 г. и предстоящите за изпълнение дейности след датата на индексация.*

1. Индексиране на разходите по договори за възлагане на дейности с предмет **доставки и услуги, т.нар. „смесени обществени поръчки“, по смисъла на чл.11, ал.2 от ЗОП и по естеството си са и „доставки на стоки“**
   1. За индексиране на разходите по договорите за доставки и услуги, т.нар. „смесени обществени поръчки“, по смисъла на чл.11, ал.2 от ЗОП и по естеството си са и „доставки на стоки“ се използва **Общ индекси на цени на производител в промишлеността, динамичен ред (таблица в ексел)** Не се прилага за дейности Производство и разпределение на електрическа и топлоенергия и газ, Добив на нефт и природен газ, Спомагателни дейности в добива, Производство на кокс и рафинирани нефтопродукти.Индексът се предоставя на месечна база от НСИ и се публикува на страницата на АОП.



* 1. Анти-инфлационна формула при доставки:

Кn = (In -I0)/ I0\*100, при която:

Кn е изразената в проценти стойност, приложима към доставките (закръглена до втори знак след десетичната запетая);

In е стойността на индекса за месеца, в което са извършени доставките (съгласно фактура и приемо-предавателен протокол)

Iо е стойността на индекса към 31.12.2020 г. В случаите на последващо индексиране за Iо е стойността на индекса към последно приложено индексиране;

*Пример:*

*(а) Оферта за доставка на помпи, подадена на 01.08.2020 г.;*

*(б) Договор, сключен на 01.08.2021 г.;*

*(в) Доставки, изпълнени в периода 01.10.2021 г. – 31.12.2021 г.;*

*(г) Фактура, издадена на 31.12.2021 г.*

*Помпите попадат в Еворстат код С28 (Производство на машини и оборудване, с общо и специално предназначение). На този ред съответстват индексите.*

*In е стойността на индекса към 31.12.2021, в което са приключени доставките, т.е. 106.6;*

*Iо е стойността на индекса към 31.12.2020 г., т.е. 102.8;*

*Кn = (In -I0)/ I0= [(106.6-102.8)/102.8)\*100 = 3.7%, с който ще бъде индексирана стойността на доставките, изпълнени през последното тримесечие на 2021 г. и бъдещите неизпълнени доставки.*